Komission asetus (EY) N:o 1398/2002,

annettu 31 päivänä heinäkuuta 2002,

siemenellisen puuvillan tosiasiallisen tuotannon vahvistamisesta Kreikassa markkinointivuodeksi 2001/2002 ja siitä johtuvan tavoitehinnan alenemisen määrittämisestä sekä eräistä hallinnointisäännöistä ja tukien myöntämistä koskevista yksityiskohtaisista säännöistä poikkeamisesta Kreikassa markkinointivuonna 2001/2002

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Kreikan liittymisasiakirjan ja erityisesti sen puuvillaa koskevan pöytäkirjan nro 4, sellaisena kuin se on viimeksi muutettuna neuvoston asetuksella (EY) N:o 1050/2001(1),

ottaa huomioon puuvillan tuotantotuesta 22 päivänä toukokuuta 2001 annetun neuvoston asetuksen (EY) N:o 1051/2001(2) ja erityisesti sen 19 artiklan 1 ja 2 kohdan sekä 21 artiklan,

sekä katsoo seuraavaa:

(1) Asetuksen (EY) N:o 1051/2001 19 artiklan 2 kohdan kolmannessa luetelmakohdassa säädetään, että siemenellisen puuvillan tosiasiallinen tuotanto vahvistetaan ottaen erityisesti huomioon, millaiselle määrälle tukea on haettu. Markkinointivuonna 2001/2002 siementenpoistoyrityksiin toimitettu siemenellisen puuvillan kokonaistuotanto oli Kreikassa 1354719 tonnia, josta Kreikan viranomaiset ilmoittivat tukikelpoiseksi 1148357 tonnia. Tämä määrä tarkistettiin 1183155 tonniksi asetuksen (EY) N:o 1051/2001 15 artiklan 2 kohdassa säädetyn laatuperusteen (puuvillakuitutuoton) huomioon ottamiseksi.

(2) Siementenpoistoyrityksille toimitettua laadultaan virheetöntä, kunnollista ja kauppakelpoista siemenellisen puuvillan tuotantoa voidaan kokonaisuudessaan pitää tosiasiallisesti tuotettuna. Olisi kuitenkin huomattava, että yhteisen maatalouspolitiikan järjestelyjä sovellettaessa otetaan yleensä huomioon tuotanto, joka täyttää tukikelpoisuutta koskevat sääntelyedellytykset. Koska puuvillaa koskevia erityissäännöksiä ei ole annettu, on perusteltua pitää siemenellisen puuvillan tosiasiallisena tuotantona koko virheetöntä, kunnollista ja kauppakelpoista puuvillatuotantoa, joka on tuotettu puuvillan tukijärjestelmän soveltamista koskevista yksityiskohtaisista säännöistä annetun komission asetuksen (EY) N:o 1591/2001(3) 9 artiklan mukaisesti ilmoitetuilla viljelyaloilla, joita ei ole kuitenkaan asetuksen (EY) N:o 1051/2001 17 artiklan 3 kohdan nojalla suljettu tukijärjestelmän ulkopuolelle, ja jonka tuottajat toimittavat siementenpoistoyrityksille, sanotun kuitenkaan rajoittamatta asetuksen (EY) N:o 1591/2001 13 artiklan 2 kohdan soveltamista.

(3) Kreikan viranomaisten toimittamien tietojen mukaan 206362 tonnin puuvillamäärä, jota Kreikan viranomaiset eivät olleet 15 päivänä toukokuuta 2002 tunnustaneet tukikelpoiseksi, sisältää 138175 tonnia puuvillaa, joka ei ole asetuksen (EY) N:o 1051/2001 17 artiklan 3 kohdan mukaisesti annetun pinta-alarajoituksia koskevan kansallisen lainsäädännön mukainen ja/tai jonka pinta-alailmoituksissa on havaittu puutteita tai sääntöjenvastaisuuksia, 6376 tonnia puuvillaa, joka ei ole asetuksen (EY) N:o 1051/2001 15 artiklan 1 kohdan mukaista virheetöntä, kunnollista ja kauppakelpoista laatua, 52361 tonnia puuvillaa, jota ei pidetä tukikelpoisena, koska poikkeuksellisen suuret sadot paljastavat moitteettomien maatalouskäytänteiden noudattamatta jättämisen, sekä 9450 tonnia puuvillaa, jonka osalta toimitusehtoja ei noudatettu.

(4) Kreikan toimivaltaisten viranomaisten toimittamien tietojen mukaan markkinointivuonna 2001/2002 puuvillan viljelyala on yhteensä 423038 hehtaaria, kun taas 28 päivänä helmikuuta 2001 tehdyssä Kreikan ministeripäätöksessä nro 40420 tukikelpoinen pinta-ala rajataan kyseisenä markkinointivuonna 393770 hehtaariin. Kyseinen 29268 hehtaarin ero vastaa näin ollen vähimmäispinta-alaa, jolle asetuksen (EY) N:o 1051/2001 17 artiklan 3 kohdan nojalla ei voida myöntää tukea. Kreikan viranomaisten tukikelpoisena pitämän puuvillan hehtaarikohtaisen 3,032 tonnin keskimääräisen tuoton perusteella komissio arvioi 29268 hehtaarilta saatavaksi tuotannoksi 88741 tonnia.

(5) Loput 138175 tonnista eli enintään 49434 tonnia puuvillaa on toimitettu siementenpoistoyritykselle yhdennettyyn hallinto- ja valvontajärjestelmään tehdyn ilmoituksen nojalla, mutta ilmoituksessa ei mainita ainakaan kokonaispinta-alaa, jolla asianomainen viljelijä on viljellyt puuvillaa. Puuvilla on näin ollen viljelty ilmoittamattomalla pinta-alalla, jolloin se ei ole tukikelpoista, tai se on viljelty alalla, jolla on ilmoitettu viljeltävän jotain muuta viljelykasvia mutta joka onkin todellisuudessa kylvetty puuvillalle. Sääntöjenvastaisesti ilmoitetulla viljelyalalla tuotetun puuvillan osalta asetuksen (EY) N:o 1591/2001 13 artiklan 2 kohdassa säädetään, että tukea myönnetään siementenpoistoyritykselle, jos kaikki muut edellytykset täyttyvät, sanotun kuitenkaan rajoittamatta kansallisten seuraamusten soveltamista kyseisiin tuottajiin. Koska näiden 49434 tonnin osalta on mahdotonta vahvistaa suoraa yhteyttä kyseisen artiklan mukaisten sääntöjenvastaisuuksien ja asianomaisten puuvillaerien välillä, kyseisen artiklan soveltamisedellytykset eivät täyty. Näin ollen mainitut 49434 tonnia on jätettävä tosiasiallisen tuotannon ulkopuolelle.

(6) Tämän vuoksi 1210168 tonnin määrää voidaan pitää laadultaan virheettömän, kunnollisen ja kauppakelpoisen siemenellisen puuvillan kokonaistuotantona, joka on tuotettu tukikelpoisella viljelyalalla ja jonka tuottajat ovat toimittaneet siementenpoistoyrityksille. Puuvillakuitutuoton tarkistus huomioon ottaen siemenellisen puuvillan tosiasiallisen tuotannon voidaan arvioida olevan markkinointivuonna 2001/2002 Kreikassa 1246839 tonnia.

(7) Asetuksen (EY) N:o 1051/2001 7 artiklan 2 kohdassa säädetään, että kun tosiasiallisen tuotannon yhteismäärä ylittää Espanjassa ja Kreikassa markkinointivuoden aikana 1031000 tonnia, alennetaan mainitun asetuksen 3 artiklan 1 kohdassa tarkoitettua kyseisen markkinointivuoden tavoitehintaa jokaisessa jäsenvaltiossa, jossa tosiasiallinen tuotanto ylittää taatun kansallisen määrän. Mainitun alennuksen laskutapa vaihtelee sen mukaan, todetaanko taatun kansallisen määrän ylitys sekä Espanjassa että Kreikassa vaiko vain toisessa näistä jäsenvaltioista.

(8) Markkinointivuonna 2001/2002 ylitys tapahtui sekä Espanjassa että Kreikassa. Jos Espanjan ja Kreikan tosiasiallinen tuotanto 1031000 tonnilla vähennettynä ylittää yhteensä 469000 tonnia, tavoitehinnan alennuksena käytettävää 50:tä prosenttia korotetaan asteittain asetuksen (EY) N:o 1051/2001 7 artiklan 4 kohdan toisessa alakohdassa vahvistettujen sääntöjen mukaisesti. Markkinointivuonna 2001/2002 tosiasiallinen tuotanto ylittää Kreikassa 15170 tonnin kahdeksannessa erässä 356000 tonnilla korotetun taatun kansallisen määrän. Näin ollen tavoitehinnan alennus on Kreikassa 66 prosenttia.

(9) Yhteisön sääntelyssä ei säädetä moitteettomia maatalouskäytänteitä noudattamatta jättämättä toimitetun ja tuotetun 52361 puuvillatonnin jättämisestä tukijärjestelmän ulkopuolelle. Sen sijaan sitä, että toimitusehtoja ei noudatettu 9450 tonnin osalta, voidaan käyttää syynä mainitun määrän jättämiseksi ilman tukea.

(10) Siementenpoistoyrityksille markkinointivuoden 2001/2002 osalta toimitettu puuvillamäärä, jota Kreikan viranomaiset eivät tunnustaneet tukikelpoiseksi, sisältää näin ollen enintään 1237103 tonnia puuvillaa, jota voidaan pitää tukikelpoisena yhteisön sääntelyn mukaisesti. Näistä määristä olisi voitava jättää asetuksen (EY) N:o 1591/2001 5 artiklassa tarkoitetut tukihakemukset ja mainitun asetuksen 6 artiklassa tarkoitetut valvontaanasettamista koskevat hakemukset. Tukihakemusten ja valvontaanasettamista koskevien hakemuksien osalta olisi poikettava eräistä asetuksessa (EY) N:o 1591/2001 säädetyistä hallintosäännöksistä ja tuen laskemista koskevista säännöksistä jälkikäteen jätettyjen hakemusten huomioon ottamiseksi.

(11) Asetuksen (EY) N:o 1051/2001 14 artiklan 1 kohdassa säädetään, että tuki maksetaan hakupäivänä voimassa olevan tukimäärän perusteella. Kyseisen asetuksen 21 artiklassa säädettyjen siirtymätoimenpiteiden mukaisesti olisi tämän asetuksen voimaantulopäivästä alkaen markkinointivuotta 2001/2002 koskevien Kreikan tukihakemusten osalta poikettava tästä säännöksestä, jotta tukimäärää ei tarvitsisi valita jälkikäteen. Tämän vuoksi olisi säädettävä, että tukimääränä pidetään sinä päivänä voimassa ollutta tukimäärää, jona hakemuksessa mainitut määrät saapuvat siementenpoistoyritykseen.

(12) Asetuksen (EY) N:o 1051/2001 14 artiklan 2 kohdassa säädetään, että jäljellä oleva tukimäärä maksetaan ennen markkinointivuoden loppua ja mainitun asetuksen 7 artiklan soveltamisesta johtuvien mahdollisten tuen mukautusten määrittelyn jälkeen. Kreikan siemenellistä puuvillaa, joka on tukikelpoista markkinointivuonna 2001/2002, koskevien uusien tukihakemusten määräaikojen vuoksi Kreikan viranomaiset eivät voi maksaa tuen jäljellä olevia määriä ennen 31 päivää elokuuta 2002. Asetuksen (EY) N:o 1051/2001 21 artiklassa säädettyjen siirtymätoimenpiteiden mukaisesti olisi Kreikan osalta pidennettävä määräaikaa, johon mennessä kyseistä markkinointivuotta koskevan tuen jäljellä oleva määrä on maksettava.

(13) Tässä asetuksessa säädetyt toimenpiteet ovat luonnonkuitujen hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Vahvistetaan siemenellisen puuvillan tosiasiallisen tuotannon määräksi markkinointivuonna 2001/2002 Kreikassa 1246839 tonnia.

2. Vahvistetaan markkinointivuoden 2001/2002 tavoitehinnan alennukseksi 41,670 euroa/100 kg Kreikan osalta.

2 artikla

1. Poiketen siitä, mitä asetuksen (EY) N:o 1591/2001 5 artiklan 1 kohdan toisessa alakohdassa ja 6 artiklan 1, 3 ja 6 kohdassa määräaikojen osalta säädetään, markkinointivuoden 2001/2002 tukihakemukset ja valvontaanasettamista koskevat hakemukset on 2 kohdassa tarkoitetun puuvillan osalta jätettävä Kreikassa viimeistään 15 päivään syyskuuta 2002.

Asetuksen (EY) N:o 1591/2001 14 artiklan 3 kohtaa ei sovelleta ensimmäisessä alakohdassa tarkoitettuihin tukihakemuksiin.

Ensimmäisessä alakohdassa tarkoitetuissa valvontaanasettamista koskevissa hakemuksissa on oltava päivämäärä, jona kyseessä olevat tuote-erät saapuvat siementenpoistoyritykseen.

2. Edellä 1 kohdassa tarkoitettujen hakemusten on koskettava laadultaan virheetöntä, kunnollista ja kauppakelpoista puuvillaa,

- jota ei ole tuotettu asetuksen (EY) N:o 1051/2001 17 artiklan 3 kohdan mukaisesti tukikelvottomaksi katsotulla viljelyalalla,

- joka on toimitettu Kreikassa siementenpoistoyritykseen markkinointivuoden 2001/2002 osalta ja jota ei ole tunnustettu tukikelpoiseksi 15 päivään toukokuuta 2002 mennessä, mukaan luettuna puuvilla, josta tukihakemusta ei ole esitetty,

- joka tunnistetaan eräkohtaisesti ja josta otetaan näyte asetuksen (EY) N:o 1591/2001 6 artiklan 1 ja 2 kohdan mukaisesti ja josta poistetaan tämän jälkeen siemenet 1 päivään syyskuuta 2002 mennessä,

- joka on merkitty kirjanpitoon asetuksen (EY) N:o 1591/2001 12 artiklan säännösten mukaisesti,

- josta maksettu keskihinta on, soveltuvin osin asetuksen (EY) N:o 1051/2001 11 artiklan säännöksistä poiketen, ollut kunkin tuottajan ja kaiken markkinointivuoden 2001/2002 osalta toimitetun tukikelpoisen siemenettömän puuvillan osalta suurempi tai yhtä suuri kuin asetuksen (EY) N:o 1051/2001 3 artiklan 2 kohdassa tarkoitettu vähimmäishinta.

3 artikla

1. Poiketen siitä, mitä asetuksen (EY) N:o 1051/2001 14 artiklan 1 kohdassa säädetään, 2 artiklan 1 kohdassa tarkoitettujen hakemusten perusteella myönnetään tukea sinä päivänä voimassa olevan tukimäärän mukaisesti, jona kyseinen siemenellinen puuvilla saapuu siementenpoistoyritykseen.

2. Poiketen siitä, mitä asetuksen (EY) N:o 1051/2001 14 artiklan 2 kohdan toisessa alakohdassa säädetään, markkinointivuonna 2001/2002 tukikelpoiseksi katsotun siemenellisen puuvillan tuen jäljellä oleva määrä on maksettava Kreikassa viimeistään 15 päivänä lokakuuta 2002.

4 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 31 päivänä heinäkuuta 2002.

Komission puolesta

Franz Fischler

Komission jäsen

(1) EYVL L 148, 1.6.2001, s. 1.

(2) EYVL L 148, 1.6.2001, s. 3.

(3) EYVL L 210, 3.8.2001, s. 12.